  Майя Бывальцева Россилэн азьмуртэныз меӵак линия дыръя Владимир Путинлы Ижкарын улӥсь кышномурт вазиськиз но куашкан калэ вуэм юртын улӥсьёсты мукет интые выжтон ужпум сярысь вераз. Анастасия Чапаев проездысь куашкан калэ вуэм юртын улэ. Солэн верамезъя, «гужем патеръёсын туж мускыт, толалтэ туж кезьыт, ми гурез уен-нуналэн эстӥськомы, но борддоръёсысь висъёстӥ вань шунытэз потэ. Милям пиналъёсмы ялан висё, нош котькуд патерын кык-куинь нылпиос. Но тужгес кышкытэз — ми кышкаськомы нылпиос вылэ, Инмар мед утёз, вӧлдэт куашкамлэсь», — вераз со. Юртысь калыкез выжтыны чакламын 2029-тӥ арын. «Владимир Владимирович, кызьы ми таӵе интыын 12 ар улыны кулэ на?», — юаз Анастасия. Владимир Путин оскытӥз, Ижкаре вуылыкуз соин вераськоз шуыса. «Мынам элькунэ командировкае чакламын», — вераз кунлэн кивалтӥсез. «Мон кӧня ке тодӥсько, кыӵе югдур та ласянь элькунын. Тодӥсько, кӧня коньдон висъяське куашкан калэ вуэм юртъёсын улӥсьёсты мукет интые выжтон понна. Та уж кунын оглом мынэ, урод уг мыны. Но дырез дасо аръёслы выжтон чик кельыштэм. Мон пырало тӥ доры», — вераз Владимир Путин. «Со бадӟым шугъяськон, — пусйиз азьмурт, — но мон понна отын номыр, шуом, паймоноез ӧвӧл. Соин ик ми куашкан калэ вуэм юртъёсын улӥсьёсты мукет интые выжтонъя программаез но кылдытӥмы. Нялтас вераса, сыӵе юртъёс кунамы туж трос, жаляса верано. Со кунысь вань улон интылэн 2 процент палаез — 80 миллион квадрат метр пала. Ми араз быдэс кунын сомында пуктӥськомы. Соин ик со ужпум — лэчыт но бадӟым. Сое сэрттыны-пертчыны кулэ, ми сое азьланяз но сэрттомы-пертчомы», — валэктӥз со. Тодэ вайытом, Удмуртиын куашкан калэ вуэм юртъёсын улӥсьёсты мукет интые выжтонъя 2013–2017 аръёслы чаклам улосвыл программая 3 миллиард 160 миллион манет висъяны чакламын, со пӧлысь 1 миллиард 730 миллион манетэз — Россиысь Жилищно-коммунальной возёсэз выльдонлы юрттонъя фондысь. Программа улсын Удмуртиын трос патеръем 683 юртъёсысь калык выжтэмын луоз. Таяз арын 1-тӥ куарусёнозь 8 сюрс 600 адями мукет интые поттэмын луоз. Элькунысь куд-ог муниципал кылдытэтъёсын юртъёсты пуктон чаклам радлыклэсь кыльыса мынэ. Тужгес сюлмаськытэ Глазкарын кык коркаосты пуктон. Со сяна, пуктэм коркаослэн ӟечлыксыя юанъёс вань — кылсярысь, Пичи Пурга но Вотка ёросъёсын. Удмуртилэн тӧроезлэсь ужзэ огдырлы быдэсъясьлэн Александр Бречаловлэн косонэзъя, элькунын куашкан калэ вуэм юртъёсын улӥсьёсты выжтон понна пуктӥськись коркаослэсь ӟечлыксэс эскеронъя ужась группа кылдытэмын, со программая 2013–2016 аръёсы пуктэм юртъёсты эскерыны ветлэ. Тегъёс: Ижкар ВладимирПутин Удмуртия улонинты  